Kose Gümnaasium

Kose Gümnaasium on gümnaasium Harju maakonnas Kose alevikus.

Kool avati 1. oktoobril 1923 neljaklassilise algkoolina. Alates 1956. aastast tegutsetakse keskkoolina. 2003 nimetati Kose Keskkool Kose Gümnaasiumiks.

Ajalugu 
Esimesed teated hariduselust Kosel pärinevad 1639. aastast, kui Kose pastori Heinrich Westeringi andmetel töötas Kose kihelkonnas kaks õpetajat.

Kooli avamine Kose alevikus oli vajalik, kuna Palvere ja Kose-Uuemõisa algkool asusid kaugel. Varem oli Kosel töötanud ainult kirikukool, mida on esmakordselt mainitud 1840. aastal.

Kose Gümnaasiumi (endise Kose Keskkooli) sünniajaks võib pidada 1923. aastat, kui Harju maakonna haridusnõukogu asus uue maakonna koolivõrku koostama ja otsustati avada Kose kuueklassiline algkool 3 õpetajaga. Esimesel aastal oli ette nähtud I–IV klassi avamine kahe õpetajakohaga.

Koolijuhatajaks valiti Gustav Lindmets ja õpetajaks Eliisabet Rannamees.

Klassiruumideks üüris vallavalitsus Kose Laenu- ja Hoiu-Ühisuselt saali, millest laudseintega poolitades kaks klassituba tehti.

Õppetöö algas nelja klassiga 1. oktoobril 1923. Kooli tuli 68 õpilast.

Ravila vallavolikogu otsusega 30. aprill 1928 laiendati koolikohustus 1928. aastast viie õppeaasta peale ja 1929. aastast kuue õppeaasta peale.

Esimesena lõpetasid 6. klassi 1928. aastal 6 õpilast, kes vahepeal olid õppinud Kose-Uuemõisa algkoolis.

Vallavalitsus lootis 1936. aastaks uue koolimaja ehitamisega lõpule jõuda. Seepärast katkestati üürileping Kose Laenu- ja Hoiu-Ühisusega. Endistesse kooli ruumidesse kolis postkontor, mis tegutseb nendes ruumides tänaseni. Vallavalitsus üüris kooliruumideks Kose koguduselt leeritoa. Koolile üüriti kolm klassiruumi, õpetajate tuba, köök ja eesruum riietehoiuks.

1938. aasta lõpuks valmis uus algkoolihoone aadressil Ravila maantee 12. 15. detsembril võeti maja vastu ja anti sissekolimisluba. Õppetöö algas uues koolimajas 9. jaanuaril 1939 ning kestis seal (algkooli osas) vaheaegadega kuni sajandivahetuseni. Hiljem asus selles majas näiteks Kose raamatukogu (aastatel 1996–2013). Amortiseerunud vana koolihoone lammutati 2022. aastal. 

1956. aastal muudeti Kose kool Kose Keskkooliks. 

1960. aastal kolis Kose Keskkool uude majja, mis asub aadressil Pikk 12. See oli 1922. aastal valminud ja Teise maailmasõja ajal hävinud Kose seltsimaja kohale ehitatud hoone, mis oli mõeldud Kose rajooni täitevkomitee tarbeks. Enne ehitustööde lõppemist aga likvideeriti Kose rajoon ning majja kolis kool. Sama aasta kevadel lõpetas keskkooli esimese lennu 17 õpilast.

Koolimajale tehti suurem juurdeehitus aastatel 1973–1975.

1984. aastal avati kaarhall (kus tegutses võimla) ja 1991. aastal valmis koolile vaheehitus kaarhallini.

Tänapäevanõuetele vastav võimla avati 2000. aastal. Enne kaarhalli valmimist oli väiksemõõduline spordisaal eraldi hoones, kus hiljem paiknes Kose tuletõrjedepoo.

1. jaanuaril 2003 muudeti Kose Vallavolikogu otsusega Kose Keskkool Kose Gümnaasiumiks.

15. augustil 2005 alustati koolimaja uue tiiva ehitamist, mis valmis 2007. aasta sügiseks. Uude tiiba tõsteti ümber eesti keele, matemaatika ja tööõpetuse klassid. Kokku lisandus 12 õpperuumi. Algselt on plaanis ehitada ka selle tiivaga ühendatav suur saal aga rahapuudusel jäi see teostamata ja selle asemele rajati vabaõhuklass.

Aastatel 2005–2007 ehitati kooli staadion põhjalikult ümber.

1. septembril 2008 liitus Kose Gümnaasium eKooli süsteemiga.

2011. aasta kevadel kolis koolis kooli ruumidesse ka Kose-Uuemõisa Koduloomuuseum.

2013. aastal kolisid gümnaasiumi algklassid kultuurikeskuse hoonesse (endise Kose Teeninduskooli renoveeritud ruumid).

Koolipere 

Kose Gümnaasiumis töötas 2015/16. õppeaastal 49 õpetajat ja 34 muud töötajat.

Kose Gümnaasiumi direktor on alates 2016. aasta algusest Martin Medar. 2010–2015 oli direktoriks Sirje Laansoo. Varasem staažikas direktor Aarne Puistama töötas pikalt ka poiste kehalise kasvatuse õpetajana.

Kose Gümnaasiumi tunnustatumad õpetajad on olnud näiteks emakeeleõpetajad Saima Vainola, Ene Hiietam ja Laine Tammemäe, kes on välja töötanud õppematerjale ning on Kosel töötanud kogu oma elu. Geograafiaõpetaja Taimi Velström on ühe koostajana välja andnud majandusgeograafia õpiku keskkoolile. Pika staažiga klassiõpetajad on Kose Keskkoolis olnud Mall Kask, Leida Vaarik, Elle Leedmaa, Aino Loeberg. Aasta õpetajaks on valitud näiteks muusikaõpetaja Heli Sepp. Kosega on oma elu sidunud kehalise kasvatuse õpetaja Margus Matiisen ja matemaatikaõpetaja Kärt Matiisen, viimane on koostanud üleriigiliselt kasutatavaid matemaatika õppematerjale eri vanuseastmetele. Samuti on Kärt Matiisen valitud Eesti aasta gümnaasiumiõpetajaks. Bioloogiaõpetaja Rein Tint on mitmetel koolisisestel küsitlustel sageli valitud armastatuimaks pedagoogiks, Tint on ühtlasi Kose Keskkooli vilistlane. Silmapaistev käsitööõpetaja on koolis Heli Mölder, kes on ühtlasi kooli keskastme õppejuht ning samuti Kose Keskkooli vilistlane. Vilistlased on ka Sirje Hanikat, algklasside õppejuht, ning Sigrid Kaju, gümnaasiumi õppejuht.

Direktorid 

1923–1950 Gustav Lindmets
1950–1952 Hilja Jõgi
1952–1953 Greetchen Sarapuu
1953–1960 Evi Eelrand
1960–1986 Saima Vainola
1986–1989 Malle Lambasaar
1989–2010 Aarne Puistama
2010–2015 Sirje Laansoo
2016–... Martin Medar

Õpilased 

{| class="wikitable" style="float:right;"
!colspan="7" align="right" style="background:#A0A0FF"|Kooli kujunemine
|-
!Aasta
!Nimi
!Õpilaste arv
|-
|1923
|Kose Algkool – 4 klassi
|68 õpilast
|-
|1928
|Kose Algkool – 5 klassi
|71 õpilast
|-
|1928
|Kose Algkool – 6 klassi
|84 õpilast
|-
|1944
|Kose Mittetäielik Keskkool
|127 õpilast
|-
|1946
|Kose 7-klassiline Kool
|139 õpilast
|-
|1956
|Kose Keskkool
|240 õpilast
|-
|2003
|Kose Gümnaasium
|759 õpilast
|-
|colspan="7" |Allikas: Kose Gümnaasiumi infovoldik
|}

 Kose Gümnaasiumis õppinud silmapaistvaid isikuid 

 Jaan Künnap, eesti fotograaf, alpinist ja treener.
Imre Siil, diplomaat ja kirjanik, endine Riigikantselei ja Eesti Informaatikakeskuse direktor, lõpetas 15. lennuga 1974. aastal.
Helle Karro, arstiteadlane, Tartu Ülikooli professor ja naistekliiniku juhataja, lõpetas 16. lennuga 1975. aastal.
 Marika Vaarik, näitleja, lõpetas 21. lennuga 1980. aastal.
 Mati Kõrts, ooperilaulja, lõpetas 22. lennuga 1981. aastal.
 Vallo Reimaa, poliitik ja pedagoog, 5. aprill 2007 – 23. jaanuar 2008 Eesti regionaalminister.
 Margus Mägi, eesti filosoof, on Kose Keskkoolis õppinud. 
 Katrin Viirpalu, raadio- ja teleajakirjanik, on 26. lennu lõpetaja.
 Erkki Bahovski, ajakirjanik, on 29. lennu lõpetaja.
 Jakko Väli, poliitikategelane, on 29. lennu lõpetaja.
 Janika Sillamaa, laulja, on Kose Keskkoolis õppinud mõne aasta 1980. aastate lõpus, hilisema 33. lennu koosseisus.
 Liina Kersna, ajakirjanik, Riigikogu liige ning endine haridus- ja teadusminister, on õppinud 39. lennu koosseisus.
 Meelis Kompus, ajakirjanik ja riigiametnik, lõpetas 40. lennuga 1999. aastal.
 Kadri Kruus, nahakunstnik, lõpetas 41. lennuga 2000. aastal.
 Siim Pohlak, ettevõtja ja Riigikogu liige on õppinud 45. lennu koosseisus.
 Mehis Pihla, dramaturg, lõpetas 49. lennuga 2008. aastal.
 Rauno Roosnurm, lavanimega Mord Fustang, lõpetas 51. lennus 2010. aastal.
 Kaspar Mesila, Eesti esimese bobimeeskonna liige, lõpetas 52. lennus 2011. aastal.

 Pilte 

 Vaata ka 
Kose Huvikool

 Viited 

 Kirjandust 
 Almanahh: Tuulekell'', Kose Gümnaasium 2003.

Välislingid 

Kose Gümnaasiumi koduleht
Kose Gümnaasiumi arengukava aastatel 2015–2020
Kaia Roots "Kose Gümnaasium rõhub rakenduslikule keskharidusele", Harju Elu, 30. mai 2008 
Kajar Kase "150 kaheksanda klassi õpilast said riigilt sülearvutid", Postimees, 19. november 2008

Harju maakonna koolid
Kose